Dôvodová správa

A. Všeobecná časť

Ministerstva vnútra Slovenskej republiky predkladá návrh zákona, ktorým sa mení a dopĺňa zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky.
Cieľom navrhovanej novely zákona je doplnenie a presnejšia úprava niektorých ustanovení zákona, ktoré vychádzajú z potrieb aplikačnej praxe, najmä úprava podmienok hlásenia pobytu, úprava definície a vymedzenia informačného systému centrálnej ohlasovne, ako aj zapracovanie úprav vyplývajúcich z realizácie projektu riešenia životnej situácie presťahovania a upresnenie podmienok pri vydávaní oznámenia o mieste pobytu obyvateľa.
		Dôvodom predloženia tohto návrhu je legislatívna úprava, ktorá odstráni viaceré interpretačné problémy a zabezpečí jednoznačnejšie a efektívnejšie uplatňovanie zákona v praxi.
Nová zákonná úprava bude mať negatívne aj pozitívne vplyvy na rozpočet verejnej správy, nebude mať vplyvy na limit verejných výdavkov, nebude mať vplyvy na podnikateľské prostredie, nebude mať vplyvy na životné prostredie, ani vplyvy na manželstvo, rodičovstvo a rodinu a bude mať pozitívne vplyvy na informatizáciu spoločnosti, pozitívne a negatívne vplyvy na služby verejnej správy pre občana a negatívne sociálne vplyvy. 
Návrh zákona nebude predmetom vnútrokomunitárneho pripomienkového konania.
Predkladaný návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

